กรมชลประทาน เดินหน้าเสริมความแข็งแรง ประตูระบายน้ำเก้าชั่ง จังหวัดสิงห์บุรี รองรับน้ำหลาก
นายประพิศ จันทร์มา อธิบดีกรมชลประทาน กล่าวว่า จากการลงพื้นที่ติดตามประตูระบายน้ำเก้าชั่ง ตำบลบ้านหม้อ อำเภอพรหมบุรี จังหวัดสิงห์บุรี เป็นประตูระบายน้ำที่รับน้ำจากแม่น้ำเจ้าพระยาและระบายออกด้านท้ายลงคลองเก้าชั่ง พบว่าปีนี้ กรมชลประทาน ได้วางแผนในระยะเร่งด่วน โดยได้เร่งรัดให้ดำเนินการซ่อมแซมส่วนที่ชำรุดทรุดโทรม เพื่อให้สามารถใช้งานได้อย่างเต็มศักยภาพ รองรับน้ำหลากในช่วงฤดูฝนนี้ เพื่อคลายข้อกังวลใจของประชาชนในพื้นที่ ส่วนในระยะยาว ได้เร่งรัดให้ส่วนออกแบบระบบชลประทาน สำนักออกแบบวิศวกรรมและสถาปัตยกรรม ดำเนินการออกแบบการปรับปรุงประตูระบายน้ำต่อไป และยืนยัน แม้ว่า ประตูระบายน้ำ จะมีการก่อสร้างมานานแล้ว แต่โครงสร้างยังมั่นคงแข็งแรงตามหลักวิศวกรรม ขอให้ประชาชนมั่นใจว่าสามารถรองรับแรงดันน้ำได้ยังมีประสิทธิภาพ อย่างไรก็ตาม ปัจจุบันพื้นที่สิงห์บุรียังไม่มีพื้นที่ประสบภัยและเชื่อมั่นว่ากรมชลประทานสามารถรับมือสถานการณ์น้ำหลากได้